Jong paartjie sterf saam 6 weke ná troueArina en Christiaan van der Merwe. (Foto: Facebook/Christiaan van der Merwe) ’n Pasgetroude jong paartjie van Postmasburg is Sondag omstreeks 21:30 in ’n motorongeluk op die R31-roete tussen Barkly-Wes en Daniëlskuil oorlede. Christiaan van der Merwe (26) en Arina van der Merwe (25) is op 15 Desember 2018 getroud waar hulle hul toe saam as pasgetroudes in Postmasburg gevestig het. Christiaan het in Kathu op die myn as ingenieur gewerk en Arina het by die hospitaal in Postmasburg as apteker gewerk. Arina het pas haar meestersgraad in aptekerswese voltooi en het planne gehad om verder te studeer. Die jong paartjie het mekaar as studente op die Potchefstroomkampus ontmoet. Die liefde het van daar af geblom. Volgens Christiaan se suster, Chris-Mari Strauss (28), was die egpaar op pad terug huis toe van ’n troue in Ermelo. Hulle het omstreeks 16:00 Sondag vanuit Potchefstroom na Postmasburg vertrek. Die ongeluk het na bewering om 21:30 voor die afrit na Daniëlskuil gebeur. Volgens die oorledene se suster het die egpaar ’n vragmotor probeer verbygaan toe daar ’n ander vragmotor van voor af gekom het. Daar was glo drie vragmotors in die ongeluk betrokke. ’n Bewoë Chris-Mari getuig van die egpaar se liefde vir mekaar. “Hulle was baie, baie lief vir mekaar. Hulle was ’n voorbeeld van wat liefde is en baie mense het opgekyk na hulle.” Christiaan word deur sy ouers, Christa en Johan van der Merwe, asook sy suster en swaer, Chris-Mari en Handré Strauss, oorleef. Arina se ouers, Elsa en Johan Fick, woon tans in Louis Trichardt. Sy word ook verder deur haar broer en suster, Johan en Helene Fick, oorleef. Christiaan was in 2011 die hoofseun van Hoër Landbouskool Jacobsdal. Volgens Chris-Mari sal Christiaan onthou word as ’n liefdevolle mens wat altyd positiwiteit uitgestraal het. “Mense van oud tot jonk het van hom gehou.” Daar is nog geen vaste begrafnisreëlings getref nie.